དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གློ་གཅོང་ཆེན་པོ་ཟད་བྱེད་རྒྱུ་དང་ནི།།དབྱེ་བ་རྟགས་དང་དེ་ཡི་བཅོས་ཐབས་བཞི།།རྒྱུ་ནི་བཤང་གཅི་ཕྱེན་དབུགས་བཀག་པ་དང་།།དངས་མ་ལ་སོགས་ལུས་ཟུངས་སྣུམ་ཟད་དང་།།དྲག་ཤུལ་ཟས་སྐོམ་མི་མཐུན་བསྟེན་པ་ཡིས།།རླུང་མཁྲིས་བད་ཀན་ཉེས་པ་འཁྲུགས་གྱུར་ཏེ།།ལུས་ཀུན་ཁྱབ་ཅིང་བུ་ག་འཁྲུག་པ་དང་།།མེ་དྲོད་ཉམས་པས་དངས་མ་མ་སྨིན་ཏེ།།དྲི་མར་གྱུར་པས་ལུས་ཟུངས་ཟད་པར་བྱེད།།དེ་ཕྱིར་གཅོང་ཆེན་ཟད་བྱེད་ཅེས་བྱར་བཤད།།དབྱེ་བ་རླུང་མཁྲིས་བད་ཀན་རྣམ་གསུམ་སྟེ།།གཅོང་ཆེན་ནད་ཀྱི་བླ་གཉན་དྲུག་ཏུ་བཤད།།དེ་ཡི་རྟགས་ལ་སྤྱི་དང་བྱེ་བྲག་གཉིས།།སྤྱི་རྟགས་དང་པོ་བར་དང་ཐ་མ་གསུམ།།དང་པོ་སྔར་ཚུལ་ཆམ་འདེབས་སྦྲིད་པ་མང་།།ཁ་མངལ་ཉམ་སྟོབས་ཞན་ལ་མེ་དྲོད་ཆུང་།།ཟོས་ཀྱང་སྟོབས་མེད་སྙིང་འཕར་དང་ག་ཞན།།སྐྱུག་འདོད་རྐང་བོལ་གདོང་སྐྲངས་མིག་མདངས་དཀར།།བུད་མེད་ཆང་དང་ཤ་ལ་ཤིན་ཏུ་སྲེད།།མགོ་རྐང་ཉི་མ་མི་བཟོད་འགེབས་པར་བྱེད།།ཟས་སྐོམ་རྔུལ་འདུ་སྐྲ་དང་སེན་མོ་རིང་།།རྨི་ལམ་མི་བཟང་སྣ་ཚོགས་མཐོང་བར་འགྱུར།།དེ་རྗེས་བར་དུ་གཅོང་ཆེན་སྟོད་ན་གནས།།ཆམ་འདེབས་ལུད་པ་མང་ལ་དབུགས་མི་བདེ།།ཕྲག་པ་མགོ་ན་སྐད་འགག་ཡི་ག་འཆུ།།སྨད་དུ་གནས་ན་ཕོ་བ་རྒྱུ་ལོང་འབབ།།སྐྱུག་ཅིང་འཁྲུ་འམ་རྟུག་སྐམ་ནད་དུ་འགྱུར།།བར་ན་གནས་ན་རྩིབ་ལོགས་གཟེར་ཟུག་བྱེད།།ཚིགས་གཞིར་གནས་ན་རིམས་ཀྱིས་འདེབས་པ་སྟེ།།དེ་ལྟར་གཅོང་ཆེན་ནད་ཚུལ་བཅུ་གཅིག་ལྡན།།བྱེ་བྲག་རླུང་གྱུར་ཀླད་པ་རྩིབ་ལོགས་ན།།ཡན་ལག་ན་འགྱུར་སྐད་འགགས་མགུལ་པ་སུབ།།མཁྲིས་གྱུར་རྐང་ལག་ཕྲག་པ་ཚ་བ་དང་།།འཁྲུ་སྐྱུག་ཁ་སྣ་རིམས་ཀྱིས་ཐེབས་འདྲ་ན།།བད་ཀན་ལུས་ལྕི་སྐྱུག་ཅིང་ཡི་ག་འཆུ།།མཆིལ་སྣབས་མང་ལ་ཆམ་འདེབས་མེ་དྲོད་ཉམས།།གཅོང་ཆེན་གནོད་པ་མ་ཞུ་འཁྲུ་དང་སྐྱུག།ཆམ་པ་ལུད་པ་སྐད་འགགས་ཡི་ག་འཆུ།།དེ་དག་གཅོང་ཆེན་ནད་ཀྱི་བླ་གཉན་ཡིན།།བཅོས་པའི་ཐབས་ལ་སྤྱི་དང་བྱེ་བྲག་གཉིས།།སྤྱི་བཅོས་དང་པོ་སྣུམ་འཆོས་དུགས་བྱས་ལ།།སོ་བྱ་འོ་མ་སྦྱར་བས་རློན་དུ་གཞུག།དུར་བྱིད་དོང་ག་ཀ་ར་མར་སྦྱར་སྦྱང་།།དེ་རྗེས་དྲོད་སྐྱེད་སྨན་དང་ཟས་སྐོམ་བཏང་།།ཡིད་དུ་འོང་ཞིང་རླུང་འཇོམས་ཡང་བ་བསྟེན།།འབྲུ་རྙིང་ར་ཡི་འོ་མ་ཤ་ཁུ་མར།།སྤྱང་ཀི་བྱ་རྒོད་སྦྲུལ་དང་བོང་བུའི་ཤ།ཤ་ཟའི་ཤ་ཉིད་གསངས་བྱིན་ཟུངས་འཕེལ་མཆོག།ཤེས་ན་སྐྱུག་ཅིང་སྤོང་བས་སྟོབས་མི་སྐྱེ།།འཇམ་རྩི་བཏང་ཞིང་ཤ་ཆང་བུར་མར་བསྟེན།།བྱེ་བྲག་རླུང་གྱུར་གཅན་གཟན་ཆུར་གནས་ཤ།མར་བརྔོས་ཁུ་བ་སྤོད་བྲན་བཏང་བར་བྱ།།ར་ཤ་མར་དུ་བཙོས་པའི་ཁུ་བ་དེ།།པི་པི་ལིང་ངམ་སྒ་འམ་སེ་འབྲུ་འམ།།ནས་ཐུག་དང་སྦྱར་གནོད་པ་དྲུག་སེལ་བྱེད།།མཁྲིས་གྱུར་ཆང་བླུད་འུ་སུ་སྒ་ཐང་བཏང་།།ཤིང་མངར་དུག་ཉུང་བྱ་ཀྲི་རྒུན་འབྲུམ་དང་།།མ་ནུ་ཟུར་པ་ཨུཏྦལ་བྱི་ཚེར་བ།།གཟེ་མ་པ་ལ་གོ་སྙོད་པི་པི་ལིང་།།ཀྱི་ལྕེའི་སྨན་མར་གཅོང་ནད་སེལ་བར་བྱེད།།བད་ཀན་ཚ་བ་ལྔ་དང་ཡ་བཀྵ།།ལྡེ་གུའི་སྨན་མར་གཅོང་ནད་དམུ་སྐྲན་འཇོམས།།ཁྱད་པར་ཆང་རྙིང་དངས་མ་མཆོག་ཏུ་བསྔགས།།མདོར་ན་གཅོང་ཆེན་མེ་དྲོད་ཉམས་པ་ཡི།།འཁྲུ་བ་ལུས་ཟུངས་འཇོམས་ཕྱིར་བསྲུང་བ་གཅེས།།འདི་དུས་བཤང་བ་དག་ལ་བརྟེན་པས་ན།།ཚ་འཁྲུའི་སྐབས་བཤད་སྨན་བསྟེན་གསོ་བ་སྦྱར།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གཅོང་ཆེན་ཟད་བྱེད་བཅོས་པའི་ལེའུ་སྟེ་བཅུ་གཅིག་པའོ།།།།